KIRJALLINEN KYSYMYS E-1347/00 esittäjä(t): Christopher Heaton-Harris (PPE-DE) komissiolle. Institutionaalinen uudistus.



Virallinen lehti nro 113 E , 18/04/2001 s. 0012 - 0013



KIRJALLINEN KYSYMYS E-1347/00 esittäjä(t): Christopher Heaton-Harris (PPE-DE) komissiolle (4. toukokuuta 2000) Aihe: Institutionaalinen uudistus On miellyttävää havaita, että komissio haluaa tehdä itsestään mallityönantajan, joka tarjoaa hyvät työskentelyolosuhteet koko henkilöstölle. Pitäen mielessä mainitut tavoitteet, voisiko komissio kertoa syitä komission päiväkodin äskettäiselle sulkemiselle sekä erään pääosaston rakennuksen vastaanottopalvelujen supistamiselle? Kannatan ehdottomasti menojen supistamista, mutta toivon komission yhtyvän näkemykseeni, että komission palveluihin tehtävien muutosten tulisi jatkossa tähdätä niiden hankkeiden ja pyrkimysten toteuttamiseen eikä mitätöimiseen, jotka ilmenevät komission uudistamista koskevasta kyselytutkimuksesta. Neil Kinnockin komission puolesta antama vastaus (3. heinäkuuta 2000) Komissio ei ole lopettanut päiväkoti- tai vastaanottopalvelujaan. Komissio ehdotti nykyään Wilson/Beaulieu-rakennuksessa toimivan koululaisten iltapäiväkerhon (garderie) siirtämistä Eurooppa-kouluihin. Tällä ehdotuksella oli kaksi tavoitetta: i) nykyisen tilanahtauden vähentäminen ii) päiväkotipaikkojen lisääminen muuttamalla Wilson-iltapäiväkerho myöhemmin uudeksi päiväkodiksi. Tällä pyrittiin lyhentämään jonoa, joka on tällä hetkellä varsin pitkä. Henkilöstön edustajien ja vanhempainyhdistyksen kuulemisen jälkeen on kuitenkin päätetty, että ehdotusta ei toteuteta heti, koska vanhempien esittämiä edellytyksiä muuton helpottamiseksi ei voida käytännössä täyttää nopeasti. Komissio jatkaa Eurooppa-koulujen kanssa keskusteluja mahdollisuudesta tarjota iltapäiväkerhopalveluja niiden tiloissa vuodesta 2002 alkaen, jos asetetut vaatimukset voidaan täyttää. Muita pitkä aikavälin vaihtoehtoja tarkastellaan uudistusprosessin yhteydessä ja erityisesti sosiaalipolitiikkaa koskevassa keskusteluasiakirjassa, jonka on komission uudistamista koskevan valkoisen kirjan(1) mukaan tarkoitus valmistua lokakuussa 2000. Komissio pitää hyvien työolojen tarjoamista henkilöstölle tärkeänä, ja on, kuten ennenkin, vakuuttunut siitä, että niihin kuuluvat tyydyttävät päivähoitopalvelut. Vastaanottopalvelujen supistamisella tarkoitettaneen komission Beaulieu-rakennuksessa sijaitsevan vastaanottotoimiston (Welcome Office/Bureau d'accueil) sulkemista. Tämä päätös perustuu 1. maaliskuuta 2000 käynnistettyyn aloitteeseen, jolla perustetaan tietopiste paremman palvelun tarjoamiseksi henkilöstölle ja pääosastoille. Perustamalla tämä tietopiste, johon kuuluvat pistäytymistoimisto ja tietokeskus (entinen vastaanottotoimisto) sekä oma intranet-sivusto, pyritään ennen kaikkea tarjoamaan henkilöstölle parempia palveluja ja käyttämään hallinnon pääosaston palveluja taloudellisemmin ja tehokkaammin. Beaulieun vastaanottotoimiston henkilöstömäärä oli viime vuosina suhteeton sen palveluja käyttävien virkamiesten määrään nähden. Perehdyttyään kaikkiin asiaan liittyviin seikkoihin komissio päätti, että henkilöstön esittämät tietopyynnöt olivat määrältään ja luonteeltaan sellaisia, ettei kokopäiväisen henkilöstön pitäminen Beaulieun toimistossa enää ollut perusteltua. Tämän vuoksi virat päätettiin siirtää parhaillaan perustettavaan uuteen yksikköön. Sen myötä Beaulieu-rakennuksessa käy säännöllisesti sosiaalityöntekijöitä ja siellä tarjotaan neuvontapalveluja, joita sai aiemmin vastaanottotoimistosta. (1) KOM(2000) 200 lopullinen.